গৌরমোহন আঢ্য

গৌরমোহন আঢ্য  (২০ জানুয়ারি ১৮০৫ - ২৩ ফেব্রুয়ারি ১৮৪৫ )   ছিলেন একজন ভারতীয় বাঙালি শিক্ষাবিদ, যিনি স্বদেশ-প্রেম ও জনহিতৈষণায় নিজের জীবন উৎসর্গ করেন। ঊনবিংশ শতকের বাংলায় ইংরাজীশিক্ষা বিস্তারে তাঁর উদ্যোগ ছিল প্রশংসনীয়। একক প্রচেষ্টায় ও উদ্যোগে ভারতের প্রথম বেসরকারি ইংরেজি স্কুল - ওরিয়েন্টাল সেমিনারি প্রতিষ্ঠা করে উৎকৃষ্ট শিক্ষার ব্যবস্থা করার গৌরব ছিল তাঁরই।

জীবনী
গৌরমোহন আঢ্য'র জন্ম ১৮০৫ খ্রিস্টাব্দের ২০ জানুয়ারি  ব্রিটিশ ভারতের কলকাতায়। অত্যন্ত মেধাবী গৌরমোহন স্বশিক্ষিত ছিলেন। তবে নিজে উচ্চশিক্ষিত না হয়েও প্রতিভাবলে ইংরেজি সাহিত্য ও বিজ্ঞানে যথেষ্ট জ্ঞান অর্জন করেন। ইংরাজীতে ভালো কথা বলা ও রচনায় দক্ষতা অর্জন করেন।  সেসময়ে বাংলায় ইংরাজী শিক্ষার জন্য ছাত্রদের খ্রিস্টান ধর্মযাজকদের প্রতিষ্ঠিত মিশনারি স্কুলে যেতে হত। হিন্দু ছাত্রদের উপর শিক্ষার সঙ্গে মিশনারিদের প্রচারিত ধর্মের প্রভাবও পড়ত যথেষ্ট। তাদের এই অসুবিধা দূরীকরণের জন্য ধর্মপ্রভাবমুক্ত উচ্চ ইংরাজী বিদ্যালয়ের অভাব লক্ষ্য করেন। এছাড়াও, তিনি নিজের জন্য কাজ ও উপার্জনের সুবিধাজনক পথের সন্ধান না পেয়ে তিনি সরকারি সাহায্য এমনকি জনগণের সহায়তার উপর নির্ভর না করে একক প্রচেষ্টায় সপ্তবিংশ বয়ঃকালে স্বদেশী হিন্দু ছাত্রদের জন্য প্রথমে বেশোঁহাটায় ওরিয়েন্টাল সেমিনারি নামের এক ইংরাজী স্কুল স্থাপন করেন। প্রথমদিকে কয়েক বৎসর অবিচলিত অধ্যবসায়ের সাথে কঠোর পরিশ্রম শুরু করেন। ইংরাজি সাহিত্য ও বিজ্ঞানে তার অধীত জ্ঞানে বিদ্যালয়ের পড়াশোনা পরিচালনা করতে সক্ষম হন। তিনি বিদ্যা শিক্ষার সঙ্গে বিনয় ও শিষ্টাচার ও কঠোর নিয়মানুবর্তিতার উপর জোর দিতেন। তার বিদ্যালয়ের শিক্ষার্থীদের ইংরাজী শিক্ষা লাভে স্বধর্ম ও দেশাচার পরিত্যাগ করতে হয় নি। তদুপরি প্রত্যেক ছাত্রের চরিত্রের প্রতি তাঁর প্রখর দৃষ্টি ছিল। অতি অল্প সময়ে সুশিক্ষা প্রদানে তাঁর ওরিয়েন্টাল সেমিনারি অসামান্য প্রসিদ্ধি লাভ করে। অল্প সময়েই ছাত্র সংখ্যা দুই শতাধিক হলে তিনি মিস্টার টার্ণবুল সাহেবকে অংশীদার হিসাবে নেন। এরপর তার স্কুল সুনাম উৎকৃষ্ট শিক্ষার কারণে বৃদ্ধি পেতে থাকে। কিন্তু অংশীদারদের মৃত্যুর পর গৌরমোহন নিজ তত্ত্বাবধানে ও মালিকানায় স্কুল পরিচালনা করতে থাকেন।  ছাত্রমণ্ডলীর অতিশয় প্রিয়পাত্র দূরদৃষ্টিসম্পন্ন গৌরমোহন স্কুলে শিক্ষক নির্বাচনেও সতর্ক ছিলেন। নীচের ক্লাশে ফিরিঙ্গি, মাঝের ক্লাশে বাঙালি এবং উচ্চ শ্রেণীতে  ইংরেজ ও বাঙালিদের নিয়োগ করতেন। 
একসময়ে তিনি ফরাসি পণ্ডিত ও ব্যারিস্টার হার্মান জিওফ্রেকে এক শত মুদ্রা বেতনে প্রধান শিক্ষক নিযুক্ত করেন। ইউরোপীয় বহু ভাষায় তার অসামান্য ব্যুৎপত্তি ছিল এবং অতিশয় যত্ন সহকারে ছাত্রদের শিক্ষা দিতেন। 

বিদ্যালয়ের সূচনাকালে বাংলার বিশিষ্টজনেরা ছাত্র হিসাবে ছিলেন তাঁরা হলেন - রবীন্দ্রনাথ ঠাকুর, গিরিশচন্দ্র ঘোষ, কৈলাসচন্দ্র বসু, কৃষ্ণদাস পাল, স্যার গুরুদাস বন্দ্যোপাধ্যায়, উমেশচন্দ্র বন্দ্যোপাধ্যায়, অক্ষয় কুমার দত্ত, শম্ভুনাথ পণ্ডিত প্রমুখেরা।
মূলত, বাংলার শিক্ষাজগতে ইংরাজী শিক্ষা প্রসারে গৌরমোহনের অসামান্য অবদান ছিল। 

গৌরমোহন সাঁতার জানতেন না। তাই বাল্যকাল হতেই সাধারণত জলপথে ভ্রমণ করতেন না। কিন্তু জীবনে একবারই ১৮৪৫ খ্রিস্টাব্দের ২৩ ফেব্রুয়ারি বিদ্যালয়ের জন্য শিক্ষকের খোঁজে জলপথে শ্রীরামপুর যান। প্রত্যাবর্তনকালে ঝড়ে তাঁর ছোট নৌকা উল্টে যায়। গৌরমোহন জলমগ্ন হয়ে পরলোক গমন করেন। 

গৌরমোহনের মৃত্যুর পর তার অনুজ হরেকৃষ্ণ আঢ্য ওরিয়েন্টাল সেমিনারি'র দায়িত্ব গ্রহণ করেন এবং উন্নতির জন্য সবচেয়ে নিষ্ঠার সাথে কাজ করেন। তিনি স্কুলের সমস্ত বিষয় নিয়ন্ত্রণ করতেন এবং শিক্ষকতায়ও অংশ নিতেন।

স্মৃতিচারণ

ওরিয়েন্টাল সেমিনারি'র প্রথম দিকের শিক্ষার্থী হিন্দু প্যাট্রিয়ট ও বেঙ্গলীর প্রবর্তক গিরিশচন্দ্র ঘোষ ১৮৫৪ খ্রিস্টাব্দের ২৩ মার্চ 'হিন্দু প্যাট্রিয়ট' পত্রে গৌরমোহন ও তার বিদ্যালয় সম্পর্কে লেখেন-

আরো দেখুন
ওরিয়েন্টাল সেমিনারি

তথ্যসূত্র

১৮০৫-এ জন্ম
১৮৪৫-এ মৃত্যু
কলকাতা জেলার ব্যক্তি
বাঙালি শিক্ষাবিদ